b'\n_START_ARTICLE_\nMongolien Song-dynastian valloitus\n_START_SECTION_\nTausta\n_START_PARAGRAPH_\nT\xc5\xa1ingis-kaani yhdisti mongoliheimot oman valtansa alle vuoteen 1206 menness\xc3\xa4 ja aloitti levitt\xc3\xa4m\xc3\xa4\xc3\xa4n valtaansa Kiinaan jo muutaman vuoden p\xc3\xa4\xc3\xa4st\xc3\xa4 t\xc3\xa4st\xc3\xa4. Mongolit hy\xc3\xb6kk\xc3\xa4siv\xc3\xa4t Song-dynastian vanhaa vihollista Jin-dynastiaa vastaan Pohjois-Kiinassa vuonna 1211 ja valloittivat sen alueet vuoteen 1234. Song-dynastia oli taistelujen loppuvaiheessa osallistunut sotaan mongolien puolella saadakseen takaisin joitakin Jin-dynastian aikanaan Song-dynastialta valtaamia alueita. Mongolien laajentumishalut eiv\xc3\xa4t kuitenkaan loppuneet Pohjois-Kiinan valloitukseen.\n_START_SECTION_\nHy\xc3\xb6kk\xc3\xa4ys\n_START_PARAGRAPH_\nVuonna 1250 M\xc3\xb6ngke-kaani ja t\xc3\xa4m\xc3\xa4n veli Kublai-kaani johtivat joukkonsa Song-dynastiaa vastaan. Mongolit ohittivat Song-dynastian p\xc3\xa4\xc3\xa4asialliset puolustusvarustukset Jangtsejoen varrella ja ulottivat iskunsa syv\xc3\xa4lle Lounais-Kiinaan. He valloittivat itsen\xc3\xa4isen Nanzhaon kuningaskunnan nykyisess\xc3\xa4 Yunnanissa ja eteniv\xc3\xa4t aina Pohjois-Vietnamiin saakka. M\xc3\xb6ngke kuoli ollessaan johtamassa piiritysjoukkoja er\xc3\xa4\xc3\xa4n Song-dynastian linnan luona Sichuanissa vuonna 1259 ja Kublai-kaani otti paikkansa h\xc3\xa4nen seuraajanaan. Kublai l\xc3\xa4hetti Hao Jing-nimisen l\xc3\xa4hettil\xc3\xa4\xc3\xa4n Song-dynastian alueelle neuvotellakseen rauhasta. L\xc3\xa4hettil\xc3\xa4s ei kuitenkaan koskaan p\xc3\xa4\xc3\xa4ssyt Song-dynastian p\xc3\xa4\xc3\xa4kaupunki Lin\xe2\x80\x99aniin, vaan h\xc3\xa4net otettiin kiinni rajalla vakoojana._NEWLINE_Vuonna 1267 mongolit hy\xc3\xb6kk\xc3\xa4siv\xc3\xa4t useilla rintamilla apunaan kiinalaisia loikkareita. 1268 mongolit alkoivat piiritt\xc3\xa4\xc3\xa4 Hanjoen varrella sijainnutta Xiangyangia eli nykyist\xc3\xa4 Xianfania. Kaupunki oli strategisesti t\xc3\xa4rke\xc3\xa4, sill\xc3\xa4 se hallitsi kulkua Jangtsejoelle. Kaupungin kiinalainen komentaja antautui lopulta viiden vuoden piirityksen j\xc3\xa4lkeen vuonna 1273 saatuaan ensin lupauksen siit\xc3\xa4, ettei kaupungin v\xc3\xa4est\xc3\xb6\xc3\xa4 vahingoitettaisi. My\xc3\xb6hemmin h\xc3\xa4n toimi virkamiehen\xc3\xa4 mongolien alaisuudessa. Xiangyanin valloituksen j\xc3\xa4lkeen monet Jagtsen prefektuureista kukistuivat kokonaan ilman tai vain v\xc3\xa4h\xc3\xa4isten taisteluiden j\xc3\xa4lkeen._NEWLINE_Tammikuussa 1276 mongolit saapuivat Song-dynastian p\xc3\xa4\xc3\xa4kaupunki Lin\xe2\x80\x99anin luokse. Viime hetken rauhanneuvotteluyritykset Song-dynastian puolelta ep\xc3\xa4onnistuivat ja mongolit ottivat kaupungin haltuunsa helmikuun puolella samana vuonna. Leskikeisarinna ja t\xc3\xa4m\xc3\xa4n nimellisesti keisarin arvoa kantanut poika vietiin Daduun, eli Pekingiin, jossa he tapasivat Kublai-kaanin. Vastarinta jatkui viel\xc3\xa4 jonkin aikaa ilman keisariakin Song-dynastian ylimyst\xc3\xb6n j\xc3\xa4\xc3\xa4nteiden johtamana. Viimeisi\xc3\xa4 Song-dynastian keskuksia olivat Fujian ja Kanton etel\xc3\xa4ss\xc3\xa4. Viimeisetkin Song-dynastian pakenivat mannermaalta laivalla vuonna 1277 ja viimeinen dynastian kruununtavoittelija kuoli 1279 p\xc3\xa4\xc3\xa4tt\xc3\xa4en n\xc3\xa4in lopulta j\xc3\xa4rjest\xc3\xa4ytyneen vastarinnan mongoleja vastaan.\n_START_SECTION_\nSeuraukset\n_START_PARAGRAPH_\nSong-dynastian valloituksen j\xc3\xa4lkeen mongolit hallitsivat nyt koko Kiina ja he perustivat Yuan-dynastian, joka hallitsi maata aina Ming-dynastiaan nousuun saakka vuonna 1368. Mongolit muodostivat Yuan-dynastian yl\xc3\xa4luokan, mutta virkamiehin\xc3\xa4 palveli monia valloitettujen alueiden paikallisia entisest\xc3\xa4 Jin-dynastiasta, Song-dynastiasta ja kitaanien joukosta.'